На основу члана 32. став 1. тачка 9) Закона о локалној самоуправи (''Службени гласник РС'', број 129/07, 83/14, 101/16 и 47/18), члана 24. став 3. и члана 41. став 3. Закона о јавним предузећима (''Службени гласник РС'', број 15/16 и 88/19), члана 25. став 1. тачка 10) Статута општине Велика Плана (''Међуопштински службени лист општина Велика Плана и Смедеревска Паланка'', број 10/19) и члана 40. став 1. тачка 13) Статута општине Смедеревска Паланка (''Међуопштински службени лист општина Велика Плана и Смедеревска Паланка'', број 9/19),

Скупштина општине Велика Плана, на 11. редовној седници одржаној 26.11.2021. године и Скупштина општине Смедеревска Паланка, на 30. седници одржаној 02.12. 2021. године, донеле су

**Р Е Ш Е Њ Е**

**о именовању директора**

**ЈАВНОГ ПРЕДУЗЕЋА ЗА ВОДОСНАБДЕВАЊЕ ''МОРАВА'' ВЕЛИКА ПЛАНА**

1. Именује се Живомир Новаковић, дипломирани машински инжењер из Милошевца, на функцију директора Јавног предузећа за водоснабдевање ''Морава'' Велика Плана, на период од четири године, почев од дана ступања на рад именованог.

2. Именовани из тачке 1. диспозитива овог решења заснива радни однос на одређено време и исти је дужан да ступи на рад у року од осам дана од дана објављивања овог решења у ''Службеном гласнику Републике Србије''.

Надзорни одбор Јавног предузећа је дужан да посебним актом утврди дан ступања на рад именованог директора и да исти достави Скупштини општине Велика Плана, односно Скупштини општине Смедеревска Паланка у року који не може бити дужи од три дана од дана ступања на рад именованог директора, као и да са именованим закључи уговор о раду.

3. Ово решење је коначно.

4. Ово решење објавити у ''Службеном гласнику Републике Србије'' и ''Међуопштинском службеном листу општина Велика Плана и Сме деревска Паланка''.

5. Ово решење доставити именованом и објавити на интернет страници општине Велика Плана [www.velikaplana.rs](http://www.velikaplana.rs) и интернет страници општине Смедеревска Паланка [www.smederevskapalanka.rs](http://www.smederevskapalanka.rs).

**О б р а з л о ж е њ е**

Правни основ за доношење решења садржан је у члану 41. став 3. Закона о јавним предузећима којим је прописано да надлежни орган јединице локалне самоуправе припрема предлог акта о именовању првог кандидата са ранг листе и доставља га, ради усвајања органу јединице локалне самоуправе надлежном за именовање директора јавног предузећа, док је чланом 32. став 1. тачка 9) Закона о локалној самоуправи и чланом 25. став 1. тачка 10) Статута општине Велика Плана, односно чланом 40. став 1. тачка 13) Статута општине Смедеревска Паланка прописано да Скупштина општине Велика Плана, односно Скупштина општине Смедеревска Паланка, између осталог, именује и разрешава директоре јавних предузећа чији је оснивач општина Велика Плана, односно општина Смедеревска Паланка.

Оглас о јавном конкурсу за именовање директора Јавног предузећа за водоснабдевање ''Морава'' Велика Плана, сходно Одлуци о спровођењу јавног конкурса за именовање директора Јавног предузећа за водоснабдевање ''Морава'' Велика Плана, број 011-60/2021-I од 23.07.2021. године и број 111-2/2021-02/2 од 28.06.2021. године (''Међуопштински службени лист општина Велика Плана и Смедеревска Паланка'', број 27/21), објављен је у ''Службеном гласнику Републике Србије'', број 80/2021 од 13.08.2021. године, у ''Међуопштинском службеном листу општина Велика Плана и Смедеревска Паланка'', број 27/21 од 23.08.2021. године, у дневном листу ''Kurir'', издање од 29.08.2021. године, као и на интернет страници општине Велика Плана, односно интернет страници општине Смедеревска Паланка.

Рок за подношење пријава на оглас о јавном конкурсу трајао је 30 дана од дана објављивања јавног конкурса у ''Службеном гласнику Републике Србије'', дакле, до 12.09.2021. године.

Јавним конкурсом у складу са чланом 25. Законa о јавним предузећима, утврђено је да за директора може бити именовано лице које испуњава следеће услове:

1) да је пунолетно и пословно способно;

2) да је стручњак из области машинства, грађевинарства, права, економије или друге области која је од значаја за делатност од општег интереса за чије обављање је основано јавно предузеће;

3) да има стечено високо образовање на основним студијама у трајању од најмање четири године, односно на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама или специјалистичким струковним студијама;

4) да има најмање пет година радног искуства на пословима за које се захтева високо образовање из претходне тачке;

5) да има најмање три године радног искуства на пословима који су повезани са пословима јавног предузећа;

6) да познаје област корпоративног управљања;

7) да има радно искуство у организовању рада и вођењу послова;

8) да није члан органа политичке странке, односно да му је одређено мировање у вршењу функције у органу политичке странке;

9) да није осуђивано на казну затвора од најмање шест месеци;

10) да му нису изречене мере безбедности, у складу са законом којим се уређују кривична дела, и то:

(1) обавезно психијатријско лечење и чување у здравственој установи;

(2) обавезно психијатријско лечење на слободи;

(3) обавезно лечење наркомана;

(4) обавезно лечење алкохоличара;

(5) забрана вршења позива, делатности и дужности.

Комисија за спровођење конкурса за избор директора Јавног предузећа за водоснабдевање ''Морава'' Велика Плана, образована решењем Скупштине општине Велика Плана и решењем Скупштине општине Смедеревска Паланка, број 02-176/2021-I од 23.07.2021. године и број 02-42/2021-02/2 од 28.06.2021. године (''Међуопштински службени лист општина Велика Плана и Смедеревска Паланка'', број 27/21), по истеку рока за подношење пријава и након прегледања и разматрања пристиглих пријава и достављене документације уз исте, констатовала је да је на јавни конкурс за избор кандидата за именовање директора Јавног предузећа за водоснабдевање ''Морава'' Велика Плана, благовремено поднета једна потпуна и разумљива пријава.

На основу увида у доказе о испуњености прописаних услова за именовање директора приложених уз пријаве канидата, Комисија је на седници од 16.09.2021. године, а у складу са одредбом члана 40. став 1. Закона о јавним предузећима, саставила Списак кандидата који испуњавају услове, односно међу којима се спроводи изборни поступак за именовање директора Јавног предузећа за водоснабдевање ''Морава'' Велика Плана, и то:

1) Живомир Новаковић, дипломирани машински инжењер, пријава број 115-I од 06.09. 2021. године.

Полазећи од обавезе оцењивања и рангирања канидата утврђене у члану 40. став 3. Закона о јавним предузећима, у вези са одредбама Уредбе о мерилима за именовање директора јавног предузећа (''Службени гласник РС'', број 65/16), Комисија је међу кандидатима са Списка кандидата који испуњавају услове за именовање спровела изборни поступак оцењивањем података из пријаве и доказа поднетих уз пријаву на јавни конкурс и усменом провером на основу кога је ценила да ли и у којој мери кандидат поседује стручно знање из делатности предузећа и знања из области организације и рада јавних предузећа и система јавних и комуналних предузећа. О изборном поступку комисија је сачинила Записник о спроведеном изборном поступку за избор директора Јавног предузећа за водоснабдевање ''Морава'' Велика Плана, број 06-49/2021-I од 05.10.2021. године.

Након спроведеног изборног поступка, у коме су кандидати оцењивани сходно Уредби о мерилима за именовање директора јавног предузећа (''Службени гласник РС'', број 65/16), Комисија је на седници од 05.10.2021. године, на основу члана 41. став 1. Закона о јавним предузећима, саставила Ранг листу кандидата за избор директора Јавног предузећа за водоснабдевање ''Морава'' Велика Плана на коју је уврстила кандидата који је на основу увида у податке из пријаве и просечне оцене Комисије добијене након усмене провере кандидата, испунио услове прописане Јавним конкурсом и у складу са чланом 40. став 3. Закона испунио прописана мерила за именовање директора Јавног предузећа за водоснабдевање ''Морава'' Велика Плана:

|  |  |  |
| --- | --- | --- |
| **Редни број** | **Име и презиме кандидата и занимање** | **Број бодова**  **Просечна оцена** |
| 1. | Живомир Новаковић, дипломирани машински инжењер | 2,88 |

На основу достављене Ранг листе кандидата за избор директора Јавног предузећа за водоснабдевање ''Морава'' Велика Плана, број 06-49/2021-I од 05.10.2021. године и Записника о спроведеном изборном поступку за избор директора Јавног предузећа за водоснабдевање ''Морава'' Велика Плана, Општинско веће општине Велика Плана, односно Комисија за административна питања, радне односе и друштвена признања Скупштине општине Смедеревска Паланка су припремили предлог акта о именовању првог кандидата са Ранг листе за директора Јавног предузећа за водоснабдевање ''Морава'' Велика Плана и доставили Скупштини општине Велика Плана, односно Скупштини општине Смедеревска Паланка на одлучивање.

У складу са чланом 43. став 1. Закона о јавним предузећима именовани кандидат дужан је да ступи на рад у року од осам дана од дана објављивања овог решења у ''Службеном гласнику Републике Србије'' и да о томе одмах обавести Надзорни одбор предузећа, који ће, писаним путем обавестити Скупштину општине Велика Плана, односно Скупштину општине Смедеревска Паланка о датуму ступања, односно неступања на рад именованог директора, као и донети одговарајући акт којим би се утврдио, односно констатовао дан почетка обављања функције.

У складу са напред наведеним, сагласно члану 41. став 3. Закона о јавним предузећима и члана 25. став 1. тачка 10) Статута општине Велика Плана, односно члана 40. став 1. тачка 13) Статута општине Смедеревска Паланка, одлучено је као у диспозитиву овог решења.

Решење о именовању директора коначно је, сходно одредби члана 41. став 4. Закона о јавним предузећима.

Против овог решења може се тужбом покренути спор пред надлежним судом у року од 60 дана од дана пријема решења.

РЕШЕЊЕ ДОСТАВИТИ: 1. Живомиру Новаковићу из Милошевца.

2. Јавном предузећу за водоснабдевање ''Морава'' Велика Плана.

3. За документацију.

4. Архиви.

**Број: 02-73/2021-02/2 Број: 02-263/2021-I**

**У Смедеревској Паланци, 02.12.2021. године У Великој Плани, 26.11.2021. године**

**СКУПШТИНА ОПШТИНЕ СКУПШТИНА ОПШТИНЕ**

**СМЕДЕРЕВСКА ПАЛАНКА ВЕЛИКА ПЛАНА**

**ПРЕДСЕДНИК ПРЕДСЕДНИК**

Петар Милић Душан Марић